open-index/open-wikipedia-markdown huggingface dataset:
Norsk Bartender Forening

**Norsk Bartender Forening**, forkortet **NBF**, er en norsk interesseforening for bartendere. NBF er politisk nøytral og ikke medlem av noen fagforbund. Medlemmer opptas i foreningen gjennom en praktisk og teoretisk prøve. Foreningens hovedmål er å utvikle faget slik at norske bartendere blir så dyktige som mulig. Dette skjer gjennom konkurranser, kurs og nettverksbygging. Foreningen har medlemmer fra hele Norge og er delt i seks seksjoner hvor hver seksjon har et eget styre. 

Norsk Bartender Forening ble stiftet av åtte bartendere 6. oktober 1949 på restauranten Regnbuen i Oslo under navnet Oslo Bartender Club. Foreningens første president var Arne Normann. I 1952 ble foreningen medlem i International Bar Association (IBA), den internasjonale bartenderforeningen. Medlemsantallet har siden økt jevnt og var 350 ved utgangen av 2004. Alle medlemmene er også medlem av  IBA. Det nasjonale bartendermesterskapet arrangeres hvert år der vinnerne representerer Norge i VM. 

## Eksterne lenker
*
FLK «Kosmos II»

**FLK «Kosmos II»** var et hvalkokeri som ble bygget i 1931 for Anders Jahres hvalfangstselskap A/S Kosmos II, et søsterselskap til A/S Kosmos. Etter å ha gått rett i opplag første sesong, fanget den i sin første fangstsesong 1932/33 1&nbsp;979 hval og produserte 222&nbsp;244 fat hvalolje. Dette er den største fangsten for et norsk flytende hvalkokeri noensinne i Antarktis.

I januar 1942 oppdaget mannskapet Reinhard Hardegens ubåt utenfor North-Carolina og kaptein Einar Gleditsch forsøkte å renne ubåten i senk ved å sette full fart rett mot siden av ubåten. Skipet ble senket av tyske ubåter 28. oktober 1942 og 33 mennesker mistet livet.

## Se også
*Liste over flytende hvalkokerier

## Referanser


## Eksterne lenker
* 
* 
* Kosmos II Larship.no
* Kosmos II Warsailors.net
* Kosmos II Uboat.net
* Kosmos II Sjøhistorie.no
Olav Dikkanen

**Olav Magnar Dikkanen** (født 21. november 1932, død 1. november 2013) var en norsk samisk politiker og sametingsrepresentant. Han satt i NSR landsstyre og Nordisk sameråd.

Han ble valgt inn på Sametinget ved det første sametingsvalget i 1989, der han representerte Norske Samers Riksforbund/Samarbeids-gruppen (NSR/S). Han ble valgt inn fra Varanger valgkrets. Han var også sametingsrepresentant i perioden 2001–2005, der han også satt i Plan- og finanskomiteen.

Dikkanen var engasjert i samepolitikk fra 1970. Han var med å stifte Unjárgga sámiid searvi i 1972 og representerte NSR i Varanger på Sametinget i fire perioder (1989–2005). Han satt også i NSRs Landsstyre og i Nordisk sameråd. I 2010 ble han tildelt NSRs ærespris.

## Referanser


## Kilder
* Odd Mathis Hætta: *Sametinget i navn og tall : Høsten 1989–høsten 1993*
* Odd Mathis Hætta: *Sametinget i navn og tall : Høsten 1993–høsten 1997*
* Odd Mathis Hætta: *Sametinget i navn og tall : Høsten 1997–høsten 2001*
* Odd Mathis Hætta: *Sametinget i navn og tall : Høsten 2001–høsten 2005*
Myrfly

**Myrfly** (*Coenophila subrosea*) er en sommerfugl som tilhører familien nattfly (Noctuidae). Den er funnet nord til Sør-Trøndelag i Norge.

## Utseende
Et middelsstort (vingespenn 35 – 41 mm), mer eller mindre rødlig grått nattfly. Hannen har smalt fjærformede antenner. **Forvingen** er grå eller rødlig, med et svart merke som strekker seg fra indre mellomlinje, rundt den nedre halvdelen av ringmerket til innerkanten av nyremerket. Disse to merkene er lysgrå. Mellomlinjene er svarte, smale og går i sik-sak, noen ganger lite synlige. Bølgelinjen langs vingens ytterkant er brun og diffus. **Bakvingen** er lysgrå med silkeaktig glans. Larven er naken, mørkt brunlig med gule og røde lengdestriper. 

## Levevis
Arten lever på myrer. Larvene utvikler seg på ulike trær, busker og urter som vokser på myrene, særlig pors (*Myrica gale*). De voksne sommerfuglene flyr i juli – august.

## Utbredelse
Arten er utbredt over det meste av den palearktiske sone. I Norge finnes den nord til Hordaland, dessuten er den funnet i Sør-Trøndelag.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/c/coenophila_subrosea.html
* *Eugraphe subrosea* på UK moths: https://web.archive.org/web/20071018214448/http://ukmoths.org.uk/show.php?bf=2115
## Eksterne lenker
*
Michaela Marzola

**Michaela Marzola** (født 21. februar 1966 i Wolkenstein) er en tidligere italiensk alpinist.

På midten av 1980-tallet tilhørte hun den utvidede favorittgruppen i super-G. Karrierens høydepunkt var seieren i verdenscuprennet i super-G i Megève 25. januar 1986, foran østerrikske Elisabeth Kirchler og tyske Traudl Hächer. Denne sesongen kom hun på 3.-plass sammenlagt i super-G-cupen.

Hennes beste plassering i utfor var en femteplass i Puy St. Vincent.

Under OL 1988 i Calgary kom hun på 7.-plass i super-G og på 10.-plass i kombinasjonsøvelsen.

## Referanser


## Eksterne lenker
*
Fiolett vårfly

**Fiolett vårfly** (*Cerastis rubricosa*) er en sommerfugl som tilhører familien nattfly (Noctuidae). Den er funnet nord til Nordland i Norge.

## Utseende
Et middelsstort (vingespenn 32 – 38 mm), kraftig, grålig nattfly, vingene ofte med rødfiolett skjær. Forvingen har omtrent fem svarte flekker langs framkanten. Nyre- og ringmerkene er svartkantede, ringmerket ganske lite. Bølgelinjen langs vingens ytterkant er brun. Bakvingen er lyst gråbrun.

## Levevis
Arten lever i skog og på fuktige heier. Larvene lever på ulike trær, busker og urter, blant andre svineblom og maurer. De voksne sommerfuglene flyr alt i april – mai.

## Utbredelse
Den er utbredt i hele den palearktiske sone bortsett fra Nord-Afrika. I Norge er den vanlig nord til det sørlige Nordland.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/c/cerastis_rubricosa.html
* *Cerastis rubricosa* på UK moths: https://web.archive.org/web/20071107202057/http://www.ukmoths.org.uk/show.php?bf=2139
## Eksterne lenker
*
Brunt vårfly

**Brunt vårfly** (*Cerastis leucographa*) er en sommerfugl som tilhører familien nattfly (Noctuidae). Den er bare funnet to ganger i Norge, i Vest-Agder og Møre og Romsdal.

## Utseende
Et middelsstort (vingespenn 32 – 38 mm), kraftig, rødbrunt nattfly. Hannen har smalt fjærformede antenner. Forvingen er rødbrun med lysgrå nyre- og ringmerker. Ytre mellomlinje er mørk og tannet, bølgelinjen lys og smal. Bakvingen er gråhvit med silkeglans.

## Levevis
Arten lever i skog. Larvene lever på ulike trær, busker og urter. De voksne sommerfuglene flyr tidlig på våren. De to norske funnene har vært i april – mai.

## Utbredelse
Den er utbredt fra Nord- og Mellom-Europa i et belte østover til Japan. I Norge er den bare funnet to ganger, i Sunndal i Møre og Romsdal i 1988 og i Kristiansand i 2000. Den er oppført som Nær truet (VU) i Norsk rødliste for arter fra 2021.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/c/cerastis_leucographa.html
* *Cerastis leucographa* på UK moths: https://web.archive.org/web/20071019044005/http://ukmoths.org.uk/show.php?bf=2140

## Eksterne lenker
*
Aadne K. Mykland

**Aadne Knutsen Mykland** (født 6. april 1933) var ordfører for Arbeiderpartiet i Froland kommune i 20 år, fra 1983 til 2003. Han var medlem av formannskapet i Froland i 24 år, fra 1983 til 2007, og han var kommunestyrerepresentant i 36 år, fra 1971 til 2007. I perioden som ordfører ble han også valgt til den første styreleder i det nyfusjonerte selskapet Agder Energi og gjorde her en stor jobb for å hindre at selskapet ble solgt ut av regionen. 

Mykland var i ungdommen en god skiløper og fikk sølvmedalje på 50 km langrenn i NM på ski 1958. Han har også vært instruktør, trener og leder i Mykland idrettslag. 

«For samfunnsmessig livsinnsats av landsomfattende betydning» ble han 19. februar 2009 tildelt Kongens fortjenstmedalje i gull av konstituert fylkesmann Svein Åril.

## Kilder
* Setesdølen 24. februar 2009 side 2

## Eksterne lenker
* Omtale av tildelingen hos fylkesmannen i Aust-Agder
Nettfly

**Nettfly** (*Naenia typica*) er en sommerfugl som tilhører familien nattfly (Noctuidae). Den er funnet nord til Hordaland i Norge.

## Utseende
Et middelsstort (vingespenn 36 – 46 mm), mørkt brungrått nattfly med lyse vingeårer. Sammen med de tre lyse tverrlinjene danner vingeårene et lyst nett. Arten ligner mye på nettnellikfly (*Heliophobus reticulata*) og hvitribbet åkerfly (*[[Tholera decimalis]]*), men skiller seg fra disse på at vingene er bredere, området mellom nyremerket og ringmerket er formørket, og at antennene er trådformede hos begge kjønn. Forvingen har hvitkantede nyre- og ringmerker, området mellom dem er mørkt. De to mellomlinjene og bølgelinjen er lyse og smale. Bakvingen er lyst brungrå. Larven er gråbrun med lys sidestripe.

## Levevis
Nettflyet lever gjerne på kulturpåvirkede steder, som avfallsplasser og annen ruskemark, hager og parker, men også i myrlendt terreng. Larvene kan leve på en rekke ulike trær, busker og urter. Som nyklekte lever de selskapelig og kan gnage ut store "vinduer" i bladene de spiser på. Om høsten kryper den ned på bakken og lever av visne blader, i mildvær kan de være aktive også om vinteren. De voksne flyr i juni – august, men de kommer sjelden til lys, så man kan lett få inntrykk av at arten er sjeldnere enn den er.
## Utbredelse
Arten er utbredt over det meste av Europa og i det nordlige Asia østover til Altaj. I Norge finnes den i de sørligste landsdelene nord til det sørlige Hedmark og Oppland og Hordaland.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/n/naenia_typica.html
* *Naenia typica* på UK moths: https://web.archive.org/web/20071108201254/http://www.ukmoths.org.uk/show.php?bf=2136
## Eksterne lenker
*
Barskogfly

**Barskogfly** (*Protolampra sobrina*) er en sommerfugl som tilhører familien nattfly (Noctuidae). Den er funnet nord til Nordland i Norge.

## Utseende
Et middelsstort (vingespenn 35 – 38 mm), nesten ensfarget brungrått nattfly. Forvingen kan av og til ha en silkeaktig glans, og har smale, hakkete, mørke mellomlinjer som avgrenser et nesten jevnbredt midtfelt. Nyre- og ringmerkene er tydelige, kantet med mørkbrunt. Bølgelinjen langs vingens ytterkant er kraftig og mørk. Bakvingen der brungrå med en silkeaktig glans.

## Levevis
Tross det norske navnet finnes barskogflyet gjerne i bjørkeskog. Larvene lever på ulike trær, busker og urter, blant andre blåbær, lyng 
og bjørk. De voksne sommerfuglene flyr i juli – august.

## Utbredelse
Barskogflyet er utbredt i det meste av Europa og det nordlige Asia øst til Stillehavet. I Norge er den vanlig nord til den sørlige delen av Nordland.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/p/protolampra_sobrina.html
* *Protolampra sobrina* på UK moths: https://web.archive.org/web/20071019050330/http://ukmoths.org.uk/show.php?bf=2116
## Eksterne lenker
*
Vandrefly

**Vandrefly** (*Peridroma saucia*) er en sommerfugl som tilhører familien nattfly (Noctuidae). Denne vandrende arten er funnet nord til Rogaland i Norge.

## Utseende
Et middelsstort (vingespenn 45 – 50 mm), gråbrunt nattfly med forholdsvis lange og smale vinger. Arten kan ligne på båndfly-artene (*Noctua* spp.) til den åpner vingene og det viser seg at bakvingene er hvite, ikke gule. Forvingen er gråbrun, ganske variabel i farge og mønster, nyremerket er vanligvis tydelig. Bakvingen er hvit med brune årer, tynt skjellkledt og delvis gjennomsiktig, med en perleaktig glans, gråbrunt bestøvet langs ytterkanten.

## Levevis
Det er en vandrende art som ikke danner bestander i Nord-Europa, men kommer flygende inn fra tid til annen. Larvene lever på ulike urter, men det er sjelden at den formerer seg hos oss. Den kan dukke opp nesten når som helst på året, men er hyppigst i september – oktober.

## Utbredelse
Den er vidt utbredt i varme og tempererte områder, og finnes i Nord- og Sør-Amerika, Nord-Afrika, Europa bortsett fra den nordlige delen, India, Kina og Japan.
I Norge er det nokså få funn fra kysten mellom Østfold og Rogaland.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3

## Eksterne lenker
* 
* Lepidoptera.no ''Sommerfugler i Norge'', med bildegalleri av vandrefly
* Nettsiden ''Svenska Fjärilar'', med bildegalleri
* ''Peridroma saucia'' på UK moths
Tommy Salo

**Tommy Mikael Salo** (født 1. februar 1971 i Surahammar i Sverige) er en sverigefinsk ishockeymålvakt. Han er mest kjent for en avgjørende strafferedning mot Canada i OL på Lillehammer som gjorde at Sverige vant sitt første OL-gull i Ishockey. Etter OL-gullet flyttet Salo over til NHL, men han var fortsatt førstemålvakt for Tre kronor (Sveriges hockeylandslag) og i 1998 tok han VM-gull med Sverige.

## Klubber
* Frölunda Indians (2005/2006-2006/2007)
* MODO Hockey (2004/2005)
* Colorado Avalanche (mars 2004) 
* Edmonton Oilers (1998/1999-2003/2004)
* New York Islanders (1994/1995-1998/1999)
* Utah Grizzlies (1995/1996) IHL             
* Denver Grizzlies (1994/1995) IHL   
* Västerås IK (1992/1993-1993/1994)
* IK Westmannia-Köping (1991/1992)
* Västerås IK (1991/1992)
* IK Westmannia-Köping (1990/1991)
* Västerås IK (1989/1990-1990/1991)
* Surahammars IF (1988/1989)

## Referanser


## Eksterne lenker
*
Joaquín Eufrasio Guzmán

**Joaquín Eufrasio Guzmán** (1801-1875) var en sentralamerikansk politiker og general som var fungerende president i El Salvador i tre perioder; fra 25. oktober 1844 til 16. februar 1845, fra 25. april 1845 til 1. februar 1846, og fra 19. januar 1859 til 15. februar 1859 etter å ha gjennomført et kupp mot general Francisco Malespín etter den såkalte «Malespín-krigen», en invasjon av Nicaragua.

## Biografi
Guzmán ble født i Cartago, Costa Rica, i 1801 i en landeiende familie. Han tilsluttet seg de føderale og ble etter hvert oberstløytnant i militæret.

Han var gift, og hans sønn David Joaquín Guzmán var politiker og lege som også grunnla El Salvadors nasjonalmuseum og et antropologisk museum i Nicaragua.

## Politisk karriere
Han ble valgt til El Salvadors visepresident i 1844 med Francisco Malespín som president. Samme år invaderte Malespín Nicaragua og forlot hovedstaden for selv å være hærens øvertskommanderende. Han overlot makten til Guzmán.

Guzmán gjennomførte et kupp mot Malespín 2. februar 1845 og fikk støtte fra landets innbyggere og en del av landets lille hær. De avsatte Malespin og Guzmán overtok makten for resten av presidentens valgperiode.

#### Krigen mot Honduras
En spent situasjon i forhold til den honduranske regjeringen førte til en salvadoransk invasjon som mislyktes fullstendig, og som medførte en honduransk invasjon. El Salvador vant et slag ved La Hacienda of El Obrajuelo og partene ble enige om våpenhvile. De honduranske offiserene overholdt ikke våpenhvilen og tvang salvadoranerne til å frigi krigsfangene som var tatt.

### Senere politisk karriere
Guzmán ble flere ganger valgt til den lovgivende forsamlingen, til nasjonalrådet og til lokale myndigheter. Han ble senere valgt til visepresident under Miguel Santín del Castillo og tjenestgjorde fra februar 1858 til februar 1859.

Guzmán ble 15. februar 1859 erstattet som fungerende president av José María Peralta som bare fungerte i en måned før Gerardo Barrios overtok presidentvervet. Han døde i 1875 i San Miguel, El Salvador.

## Referanser
Grønt langvingefly

**Grønt langvingefly** (*Actebia praecox*) er en sommerfugl som tilhører familien nattfly (Noctuidae). Den er funnet spredt nord til Sør-Trøndelag i Norge.

## Utseende
Et middelsstort (vingespenn 38 – 45 mm) nattfly med påfallende lange og smale forvinger. Forvingen er grågrønn med lyse nyre- og ringmerker. Mellomlinjene, som avgrenser vingens midtfelt, er mørke og ujevnt bølgete. Rett innenfor ytterkanten er det et brunt tverrbånd. Bakvingen er grå.

## Levevis
Den lever særlig på åpne, sandete steder med sparsom vegetasjon, som sanddyner, sandige heier og grusete elvebredder. Larvene lever på ulike urter og busker, blant andre krypvier og geitrams. De voksne sommerfuglene flyr i juli – august. Om de blir forstyrret om dagen, slipper de seg gjerne til bakken og spiller døde.
 
## Utbredelse
Arten er utbredt i den palearktiske sone, fra Europa og østover til Stillehavet. I Norge er den funnet spredt nord til Sør-Trøndelag.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/actebia_praecox.html
* *Actebia praecox* på UK moths: https://web.archive.org/web/20071107075808/http://www.ukmoths.org.uk/show.php?bf=2099
## Eksterne lenker
*
Brunt langvingefly

**Brunt langvingefly** (*Actebia fennica*) er en sommerfugl som tilhører familien nattfly (Noctuidae). Den er funnet spredt nord til Nord-Trøndelag i Norge.

## Utseende
Et middelsstort (vingespenn 38 – 44 mm), mørkgrått nattfly. Forvingene er smale, men ikke så smale som hos grønt langvingefly (*Actebia praecox*). Forvingen er mørkgrå, bakkanten ofte bredt hvitgul. Nyremerket og av og til også ringmerket er hvite til lysbrune. Mellomlinjene, som avgrenser vingens midtfelt er svarte og doble, men ofte utydelige. Ved vingespissen er det en svart flekk. Bakvingen er gråhvit.

## Levevis
Den finnes i åpne områder. Larvene lever på ulike busker, urter og gras, blant andre blokkebær, vier, melder, syrer og strandrug). De voksne sommerfuglene flyr i juli – september.

## Utbredelse
Arten er utbredt i Fennoskandia, det nordlige Russland, Asia øst til Japan og Korea, og den nordlige delen av Nord-Amerika. I Norge er den funnet spredt fra Vest-Agder til Nord-Trøndelag.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* ''Svenska Fjärilar''

## Eksterne lenker
*
Dovrejordfly

**Dovrejordfly** (*Euxoa adumbrata*) er en sommerfugl som tilhører familien nattfly (Noctuidae). Den er bare funnet i den nordlige delen av Gudbrandsdalen i Norge, og den er ikke funnet i Norge siden 1911. Det norske navnet er misvisende, siden arten ser ut til å være utdødd på Dovre men er ganske vanlig enkelte andre steder.

## Utseende
Et middelsstort (vingespenn 33 – 41&nbsp;mm), mørkt brunlig nattfly. Kjønnene er forskjellige på farge, hannens forvinger er rødbrune, hunnens mørkt svartbrune. Nyre- og ringmerkene er gulkantede og tydelige, ellers har den få markerte tegninger. Bakvingen er lyst gråbrun, lysere i midten.

## Levevis
Dovrejordflyet lever på grasmark og enger, i Nord-Amerika også på dyrket mark. Larvene lever nede i bakken av røtter, men man vet ikke hvilke planter de foretrekker. Utviklingen tar ett år. De voksne sommerfuglene flyr om natten.

## Utbredelse
Arten finnes i det nordlige og nordøstlige Europa, det nordlige Asia og Nord-Amerika. Den norske bestanden er etter alt å dømme utdødd, men den finnes fortsatt fåtallig i Sverige. I Nord-Amerika er den vanlig og utbredt fra Alaska gjennom det meste av Canada, mot sør til fjellene i Colorado.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden ''Svenska Fjärilar'', med bildegalleri:

## Eksterne lenker
*
Fiolettbrunt jordfly

**Fiolettbrunt jordfly** (*Euxoa recussa*) er en sommerfugl som tilhører familien nattfly (Noctuidae). Den er funnet spredt nord til Nord-Trøndelag i Norge.

## Utseende
Et middelsstort (vingespenn 32 – 40&nbsp;mm), mørkt gråbrunt nattfly, vingene kan ha et fiolettaktig skjær. Arten kjennes lettest på at det er tre mørke flekker på rad langs forvingens framkant – svarte flekker mellom indre mellomlinje og ringmerket og mellom ringmerket og nyremerket, og en svartbrun flekk utenfor nyremerket. Nyre- og ringmerkene er bare tydelig avgrensede fra de mørke flekkene, ikke fra resten av vingen. Mellomlinjene er doble og mørke, men gjerne mer eller mindre utydelige. Bakvingen er gråhvit med grå årer, grå langs ytterkanten.

## Levevis
Larvene lever nede i bakken på røttene av ulike gras (Poaceae). De voksne sommerfuglene flyr om natten fra slutten av juli til september.

## Utbredelse
Arten er utbredt i den palearktiske sone, fra Vest-Europa østover til Amur. I Norge forerkommer den nord til Nord-Trøndelag, men er sjelden på Vestlandet.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/euxoa_recussa.html
## Eksterne lenker
*
Birger Nymo

**Birger Randulf Nymo** (født 27. mai 1950 i Skånland) er en norsk politiker.

Han er partileder i Samefolkets parti. 

Nymo var Sametingsrepresentant i periodene 1997-2001 og 2001-2005, for Sør-Norge valgkrets. Han representerte da Norske Samers Riksforbund.

## Referanser


## Kilder
* Odd Mathis Hætta: *Sametinget i navn og tall : Høsten 1997 - høsten 2001*
* Odd Mathis Hætta: *Sametinget i navn og tall : Høsten 2001 - høsten 2005*
Svart jordfly

**Svart jordfly** (*Euxoa nigricans*) er en sommerfugl som tilhører familien nattfly (Noctuidae). Den er funnet nord til Nord-Trøndelag i Norge.

## Utseende
Et middelsstort (vingespenn 26–42&nbsp;mm), mørkgrått nattfly. Forvingen er mørkgrå, nyre- og ringmerkene sitter på et svart område som strekker seg fra like innenfor ringmerket til like utenfor nyremerket. Bak ringmerket er det en kort, tynn, svart lengdestrek (tappmerke). Ellers er vingen ensfarget. Bakvingen er gråhvit eller lysgrå.

## Levevis
Den lever i hager, på ruskemark og i mange andre miljøer. Larvene lever på røttene av ulike urter og gras, blant andre kløver, groblad og ulike hageplanter. Som mange andre jordfly kan den gjøre noe skade i hagen. De voksne sommerfuglene flyr i august – september og kommer gjerne til lys.

## Utbredelse
Den er utbredt i Europa. I Norge er den vanlig nord til Nord-Trøndelag.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/euxoa_nigricans.html
* *Euxoa nigricans* på UK moths: https://web.archive.org/web/20071019034625/http://ukmoths.org.uk/show.php?bf=2082
## Eksterne lenker
*
Markjordfly

**Markjordfly** (*Euxoa eruta*) er en sommerfugl som tilhører familien nattfly (Noctuidae). Den er funnet langs kysten til Rogaland i Norge.

## Utseende
Et middelsstort (vingespenn 29 – 38&nbsp;mm), gråbrunt nattfly. Forvingen er gråbrun med lyse, delvis svartkantede nyre- og ringmerker. Bak ringmerket er det en smal, S-formet strek, tappmerket, ellers ingen synlige tegninger. Bakvingen er hvit med gråbrun bestøvning, brun langs ytterkanten.

## Levevis
Larven er ukjent, men lever trolig på røtter.

## Utbredelse
Den er utbredt i Europa, men mangler blant annet lengst i nordøst og sydøst, og videre østover i den nordlige delen av Asia. I Norge forekommer den langs kysten fra Østfold til Rogaland.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/euxoa_eruta.html
## Eksterne lenker
*
Hvetejordfly

**Hvetejordfly** (*Euxoa tritici*) er en sommerfugl som tilhører familien nattfly (Noctuidae). Den er funnet i Østfold, Vestfold og Rogaland i Norge.

## Utseende
Et middelsstort (vingespenn 26–42&nbsp;mm), mer eller mindre grått nattfly. Arten er svært variabel i farge og tegninger, men er jamtover av de mer sterkt tegnede *[[Euxoa]]-*artene. **Forvingen** er lyst til ganske mørkt grå, nesten alltid med markerte, lyse, svartkantede nyre- og ringmerker som gjerne står i et svart, avlangt felt. En lys vingeåre danner en smal, lys lengdestrek rett bak disse merkene. Mellomlinjene, som avgrenser vingens midtfelt, er doble og krumme, midtfeltet er bredest bak framkanten av vingen. Langs yterkanten er det svarte, kileformede flekker. **Bakvingen** er gråhvit, litt gjennomsiktig, med grå bestøvning langs ytterkanten.

## Levevis
I Nord-Europa er arten knyttet til åpne landskaper ved kysten, lenger sør finnes den i et videre spenn av habitater. Larvene lever på ulike lave urter og gras, også hageplanter. Artsnavnene (både det latinske og det norske) tyder på at arten kan angripe korn, i Norge er den imidlertid for fåtallig til å gjøre nevneverdig skade. Arten overvintrer som egg, de voksne sommerfuglene flyr i juli – august og besøker gjerne blomster.

## Utbredelse
Den er utbredt i Nord-Afrika, i Europa bortsett fra lengst i nord, og i Asia østover til Sentral-Asia. I Norge er den kjent fra Østfold og Vestfold, i 2007 ble den også funnet på Karmøy i Rogaland (http://www.lepidoptera.no/arter/?or_id=6047&view=funn).

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. 
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/euxoa_tritici.html
* *Euxoa tritici* på UK moths: https://web.archive.org/web/20071019030524/http://ukmoths.org.uk/show.php?bf=2081

## Eksterne lenker
*
Inger Vonheim

**Inger Vonheim** (født 3. mars 1943 i Velfjord i Brønnøy, død 18. februar 2009 i Oslo) var en norsk forfatter. Hun fikk sin første novelle på trykk i debutantantologien som Gyldendal ga ut i 1975. 

## Bibliografi
* *Dette med Andreas*, roman, Orkana forlag 2006
* *Kjærester*, Noveller for lesesvak ungdom og voksne, Orkana forlag 2004. 
* *Danse med presten*, roman, Orkana forlag 2000 
* *Får jeg spandere et glass vin*, noveller, Tiden Norsk Forlag 1986 
* *Nattheksen og andre fortellinger*, novelle i antologi, Gyldendal Norsk Forlag 1983 
* *Tone*, barnebok, Tiden Norsk Forlag 1978 (Forfatternavn: Vonheim Tvedt)
Obeliskjordfly

**Obeliskjordfly** (*Euxoa obelisca*) er en sommerfugl som tilhører familien nattfly (Noctuidae). Den er utbredt nord til Hordaland i Norge.

## Utseende
Et middelsstort (vingespenn 29 – 38&nbsp;mm), grått nattfly med markerte vingetegninger. Arten er nokså variabel og ganske lik på hvetejordfly (*Euxoa tritici*), man må gjerne undersøke kjønnsorganene for å skille artene sikkert. Forvingen er gråbrun, framkanten vanligvis noe lysere, med lyse nyre- og ringmerker. Området mellom og rundt disse er mer eller mindre svart. Den har vanligvis en tykk, svart rotstrek og en svart flekk (tappmerke) bak ringmerket. Bakvingen er silkeaktig hvit med brun ytterkant.

## Levevis
Larven lever på ulike lave planter. De voksne sommerfuglene flyr i august – oktober.

## Utbredelse
Den er utbredt i Nord-Afrika, Midtøsten, Europa og vestlige og sentrale deler av Asia. I Norge er den funnet i den sørlige delen av landet, fra Østfold til Hordaland.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/euxoa_obelisca.html
* *Euxoa obelisca* på UK moths: https://web.archive.org/web/20071019050319/http://ukmoths.org.uk/show.php?bf=2080
## Eksterne lenker
*
Variabelt sandjordfly

**Variabelt sandjordfly** (*Euxoa cursoria*) er en sommerfugl som tilhører familien nattfly (Noctuidae). Den er funnet spredt nord til Sør-Trøndelag i Norge.

## Utseende
Et middelsstort (vingespenn 31 – 40&nbsp;mm), grått eller brunaktig nattfly. Som mange andre arter i slekten *[[Euxoa]]* er den svært variabel, forvingene kan variere i farge fra lyst sandfarget til mørkbrunt, med mer eller mindre tydelige tegninger. Nyre- og ringmerkene er vanligvis tydelige og står på mer eller mindre mørk bakgrunn. Bakvingen er gråhvit med grå ytterkant.

## Levevis
Arten er knyttet til sandete steder ved kysten, for eksempel sanddyner. Larvene lever på ulike lave planter som vokser i dette miljøet. De voksne sommerfuglene flyr i juli – september.

## Utbredelse
Den er utbredt fra Vest-Europa østover til det sentrale Sibir og Mongolia. Den finnes også i Afghanistan og Tibet. I Norge er den funnet her og der fra Østfold til Sør-Trøndelag.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/e/euxoa_cursoria.html
* *Euxoa cursoria* på UK moths: https://web.archive.org/web/20071107125126/http://www.ukmoths.org.uk/show.php?bf=2083
## Eksterne lenker
*
Hvitt sandjordfly

**Hvitt sandjordfly** (*Agrotis ripae*) er en sommerfugl som tilhører familien nattfly (Noctuidae). Den er bare kjent fra Lista i Norge.

## Utseende
Et middelsstort (vingespenn 32 – 45&nbsp;mm), lysgrått nattfly. Forvingen er ofte ensfarget bortsett fra et litt mørkere nyremerke og et ovalt, litt mørkere tappmerke bak der ringmerket pleier å være, men den kan også ha skarpe, mørke tegninger. Bakvingen er skinnende hvit.

## Levevis
Den er knyttet til sanddyner, der larvene utvikler seg på ulike urter, blant andre sodaurt, strandmelde og strandreddik. De er aktive om natten og graver seg ned i sanden på dagtid. De voksne sommerfuglene flyr i juni – juli.

## Utbredelse
Den har en ganske begrenset utbredelse i Nord-Afrika og Vest-Europa.
I Norge er den bare kjent fra Lista i Vest-Agder.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/agrotis_ripae.html
* *Agrotis ripae* på UK moths: https://web.archive.org/web/20080622014559/http://ukmoths.org.uk/show.php?bf=2093
## Eksterne lenker
*
Hotchkiss mitraljøse M1898

**Hotchkiss mitraljøse m/1898** er et tungt luftkjølt maskingevær lisensbygd på den franske **Hotchkiss Mle 1897** (senere Mle 1914), en norsk utgave av det franske Hotchkiss maskingevær.

Våpenet var Norges første maskingevær, og ble produsert på lisens på Kongsberg våpenfabrikk. Den ble senere byttet ut med Colt mitraljøse m/29, men flere var i bruk under det tyske angrepet på Norge i 1940.

Den franske modellen som het **Hotchkiss Mle 1897** fikk stadige oppdateringer som gjorde at den skiftet navn til **Mle 1900**,** Mle 1908** og tilslutt **Mle 1914**

## Referanser
Fjelljordfly

**Fjelljordfly** (*Agrotis luehri*) er en sommerfugl som tilhører familien nattfly (Noctuidae). Arten er oppkalt etter den norske entomologen C.F. Lühr. Den er kjent fra fjellet i Sør-Norge, og er foreløpig ikke funnet utenfor Norge. Den er slike en av bare tre sommerfuglarter som er regnet for å være endemisk for Norge. Inntil 1987 ble den regnet som identisk med *[[Agrotis fatidica]]* fra Alpene.

## Utseende
Et middelsstort, grått eller brunlig nattfly, gjerne nokså kontrastrikt tegnet. Hannen har smalt fjærformede antenner. Forkroppen (thorax) er lysgrå med mørke tegninger. Forvingen er lyst grå eller gråbrun, midtfeltet noe mørkere. Dette er avgrenset av kraftige mellomlinjer som består av tettstilte rader av svarte flekker. Nyre- og ringmerkene er bredt svartkantede, området mellom dem gjerne rødbrunt. Langs ytterkanten er det smale, innovervendte, svarte pileflekker. Bakvingen er lysgrå med to uskarpe, grå tverrbånd.

## Levevis
Arten finnes fra bjørkebeltet og opp på snaufjellet. Ellers synes lite å være kjent om biologien dens. De voksne sommerfuglene flyr i juli . august.

## Utbredelse
Den er utbredt fra Ryfylkeheiene til Dovrefjell, men er ikke vanlig. Ikke funnet utenfor Norge.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Lepidoptera.no: Fjelljordfly (Agrotis luehri) http://www.lepidoptera.no/arter/?or_id=5441
* Bilde, fra Svensk naturhistorisk museums hjemmeside http://www2.nrm.se/en/lep_nrm/l/agrotis_luehri.html

## Eksterne lenker
*
Colt mitraljøse m/29

**Colt mitraljøse m/29** er et Browning M1917 tungt vannavkjølt rekyldrevet maskingevær bygget på lisens i Norge. Løpet var omsluttet av en vannbeholder for kjøling, denne tok ca. 3,5 liter vann, og det måtte etterfylles vann etter ca. 1500 skudd kontinuerlig ild.

Den overtok etter Hotchkiss mitraljøse m/1898 i det norske forsvaret i 1929. Den spilte en stor rolle i Norge ved angrepet på Norge i 1940, og var i utstrakt bruk i kampene som fulgte. 1&nbsp;800 maskingevær var den norske beholdningen ved krigens utbrudd. Våpenet ble produsert på Kongsberg Våpenfabrikk på lisens og var bygget på Browning M1917. Det var opprinnelig kamret for ammunisjon i kaliber 7,92 x 57 mm Mauser, men ble senere bygget om for 7,92 x 61 mm da denne ammunisjonen var bedre egnet mot fly.

## Referanser
Langvingejordfly

**Langvingejordfly** (*Agrotis ipsilon*) er en sommerfugl som tilhører familien nattfly (Noctuidae). Den forekommer nord til Nordland i Norge.

## Utseende
Et middelsstort til ganske stort (vingespenn 40–56&nbsp;mm), lyst gråbrunt eller gulbrunt nattfly. De kjennes vanligvis lett igjen på størrelsen kombinert med at det går en kraftig, svart, kileformet flekk ut fra nyremerkets ytterkant, utenfor denne er det to innoverrettede, svarte pileflekker. Ellers har forvingen er mørk strek som strekker seg ut fra roten (kombinert rotstrek og tappmerke) og et smalr svartkantet nyremerke. Bakvingen er hvitaktig, tynt skjellkledt og delvis gjennomsiktig, med en perleaktig glans, brune årer og brun bestøving langs ytterkanten.

Larven er lysbrun, kort og trinn.

## Levevis
Det er en vandrende art som enkelte år dukker opp i store mengder. Det er usikkert om den formerer seg hos oss. Larvene lever i bakken på røttene av ulike urter. De voksne sommerfuglene kan dukke opp når som helst mellom mars og november, men hyppigst i august–oktober da bestandene lenger sør i Europa er store.

## Skadedyr
Arten er et betydelig skadedyr i jord- og hagebruk i litt varmere strøk over så godt som hele Jorden. Larvene kan angripe røttene på så ulike kulturplanter som kål, soyabønner, bomull, mais, jordbær, tomater og vinranker.

## Utbredelse
Langvingejordfly er nokså nær en kosmopolitt, det vil si at den finnes over hele Jorden. Den er vanlig i varme og varm-tempererte områder, men fordi den vandrer mye dukker den også ofte opp nord og sør for disse områdene. I Norge er den funnet nord til Nordland.

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/agrotis_ipsilon.html
* *Agrotis ipsilon* på UK moths: https://web.archive.org/web/20071018195307/http://ukmoths.org.uk/show.php?bf=2091

## Eksterne lenker
*
Utne Hotell

**Utne Hotell** som ligger like ved ferjekaien på Utne er et av Norges eldste hotell. Det startet som gjestgiveri i 1722 og har siden da vært i kontinuerlig drift. En del av hotellet er fra 1700 tallet, men en stor del er utbygget og påbygget. De største utbyggingene skjedde på slutten av 1800 tallet og er preget av sveitserstilperioden. Den siste påbyggingen skjedde i 1930 da hotellet fikk ny matsal og kjøkken. Arkitekt Terje Alvsaker innredet matsalen der han tok utgangspunkt i et gammelt rosemalt skap som står i den ene enden av matsalen. Selv om denne delen av hotellet er den yngste har det høy verneverdi da den utgjør en fargemessig og formmessig helhet.

## Fredning
Hotellet ble inkludert i en større fredning av et bygningsmiljø i 2006. Fredningen omfatter eksteriør og interiør til Utne hotell med ishus, tingstova med naust og det tilgrensende, laftede naustet.
I forbindelse med fredningen uttalte Riksantikvaren følgende om hotellet:
«det mest tradisjonsrike hotellet i Hardanger og eitt av dei mest særmerkte hotella i heile landet.»
Hordaland fylkeskommune startet med fredningssaken allerede i 1991, og etter 15 år ble fredningen vedtatt i 2006. Fylket har samarbeidet med Ullensvang kommune for å få en passende verneform til hotellet og de bygningene som ligger inntil hotellet. Brochhuset som er et handelshus med uthus og hage og som ligger nær hotellet ble fredet i 2003. Selv om fredningssaken var tilbehandling har det vært utført oppussing og modernisering på hotellet, og arbeidet har blitt utført i samarbeid med fylkeskommunen på en måte alle parter var tjent med.

## Eksterne lenker
* Hotellet sin hjemmeside
* Hordaland fylkeskommune om hotellet og fredningssaken
*
Åkerjordfly

**Åkerjordfly** (*Agrotis exclamationis*) er en sommerfugl som tilhører familien nattfly (Noctuidae). Den forekommer nord til Møre og Romsdal i Norge.

## Utseende
Et middelsstort (vingespenn 34 – 46&nbsp;mm), lyst gråbrunt nattfly. Den har et svart tverrbånd over den fremre delen av forkroppen, som er synlig forfra. Forvingen er lyst gråbrun med brune, delvis svartkantede nyre- og ringmerker. Bak ringmerket er det en kraftig, kort, svart lengdestrek (tappmerke), dette er artens beste kjennetegn. Denne har gjerne form som et utropstegn (!) og har gitt arten dens latinske navn. Mellomlinjene, som avgrenser vingens midtfelt, er mer eller mindre synlige, smale, brune og tannete. Bakvingen er hvit.


Agrotis exclamationis-s.jpg| Profil
Agrotis exclamationis-f.jpg| Frontmerke
Agrotis exclamationis-o.jpg| Fargevariasjon


## Levevis
Arten kan finnes i mange habitater, men er kanskje vanligst i hager og på dyrket mark. Larvene lever på røttene av ulike urter, også hageplanter, der de kan gjøre noe skade. De voksne sommerfuglene flyr i mai – juli og kommer gjerne til lys.

## Utbredelse
Den er utbredt over hele den palearktiske sone. I Norge finnes den nord til Møre og Romsdal.

## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden ''Svenska Fjärilar'', med bildegalleri
* ''Agrotis exclamationis'' på UK moths
## Eksterne lenker
*
Brunpudret jordfly

**Brunpudret jordfly** (*Agrotis clavis*) er en sommerfugl som tilhører familien nattfly (Noctuidae). Den forekommer nord til Nord-Trøndelag i Norge.

## Utseende
Et middelsstort (vingespenn 34 – 41&nbsp;mm), lysbrunt nattfly. Forvingen er lysbrun med en mørk flekk i spissen. Nyre- og ringmerkene er svartkantede, noen ganger også mørke i midten. Bak ringmerke er det en svart flekk eller kort strek, tappmerket. Vanligvis mangler den tydelige tverrlinjer i forvingen. Bakvingen er lyst gråbrun.


Agrotis clavis-o.jpg| Antennene og kjønnsorganene viser tydelig en hann
Agrotis clavis-u.jpg| Undersiden
Agrotis clavis-f.jpg| Antennene er dobbelt grenet (en «V» i hvert ledd)
Agrotis clavis-s.jpg


## Levevis
Arten finnes på åpne områder, blant annet sanddyner, ruskemark og dyrket mark. Larvene lever på røttene til ulike urter, blant andre tungras og kløver, men også kulturplanter som spinat og salat. De voksne sommerfuglene flyr i juni – juli.

## Utbredelse
Den er utbredt over det meste av den palearktiske sone, bortsett fra Nord-Afrika og den nordlige delen av Sibir. I Norge er den funnet nord til Nord-Trøndelag.
## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/agrotis_clavis.html
* *Agrotis clavis* på UK moths: https://web.archive.org/web/20071107075948/http://www.ukmoths.org.uk/show.php?bf=2088
## Eksterne lenker
*
Gråpudret jordfly

**Gråpudret jordfly** (*Agrotis segetum*) er en sommerfugl som tilhører familien nattfly (Noctuidae). Den er funnet langs kysten fra Sverige til Rogaland i Norge, med et par funn i Bergen og Vågå.

## Utseende
Et middelsstort til ganske stort (vingespenn 30 – 46&nbsp;mm), gråbrunt nattfly. Fargen er ganske variabel. Forvingen er brungrå med svartkantede nyre- og ringmerker. Ringmerket er ofte noe uttrukket, noen ganger gror de to merkene sammen. Bak ringmerket er det et svartkantet, langt ovalt, brunt tappmerke. Frynsene langs vingens ytterkant er lysbrune med en mørk tverrstripe. Bakvingen er hvit, gråpudret langs ytterkanten.

## Levevis
Arten finnes særlig i hager og på dyrket mark. Larvene lever nede i bakken av røttene på ulike planter, ofte på grønnsaker og andre kulturplanter der de kan gjøre betydelig skade ved å gnage over rothalsene på unge planter, ødelegge rotsystemet på eldre, og gnage på rotgrønnsaker. Arten har to generasjoner hver sommer, de voksne sommerfuglene flyr
i mai – juni og i august – september.

## Utbredelse
Arten finnes over hele den palearktiske sone og Afrika, og i deler av Sørøst-Asia. Man har brukt store ressurser, foreløpig med hell, for å hindre at denne brysomme arten sprer seg til Nord-Amerika. I Norge finnes den bare i de sørligste landsdelene vestover til Rogaland, og et par funn i Bergen og Vågå..

## Referanser




## Kilder
* Aarvik, L., Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: http://www2.nrm.se/en/svenska_fjarilar/a/agrotis_segetum.html
* *Agrotis segetum* på UK moths: https://web.archive.org/web/20071018172534/http://ukmoths.org.uk/show.php?bf=2087

## Eksterne lenker
*
Petter Brandtzæg

**Petter Brandtzæg** (født 1943) er en norsk spesialist i pediatri og indremedisin. Han er seksjonsoverlege ved Barnesenteret, Ullevål universitetssykehus, og professor ved Universitetet i Oslo. Han har forsket på sykdomsmekanismer ved septisk sjokk. 

Brandtzæg har publisert en rekke artikler. Brandtzæg betraktes som en av de fremste ekspertene på «Meningococcoal disease» (hjernehinnebetennelse).

## Eksterne lenker

* Petter Brandtzæg på scientificcommons.org 
* Meningococcoal disease på Centers for Disease Control and Prevention
* hjernehinnebetennelse på Nettdoktor
Wacom

**Wacom Co. Ltd**, på japansk  株式会社ワコム, Kabushiki-gaisha Wakomu, er et japansk firma som produserer enheter til datamaskiner. Hovedkontorene ligger i Otone i Saitama i Japan. Firmaet er en av de største produsentene av digitale tegnebrett, som brukes av designere, arkitekter, illustratører og animatører. Wacom refereres ofte til som en industristandard for tegnebrett.

## Referanser


## Eksterne lenker
*
Albert Pike

**Albert Pike** (født 29. desember 1809 i Boston, død 2. april 1891 i Washington D.C.) var en general for konføderasjonen.

## Referanser


## Litteratur
* *Albert Pike: The Man Beyond the Monument* av James T. Treshner. 
* *Life of Albert Pike* av Walter Lee Brown. University of Arkansas Press.

## Eksterne lenker
* Albert Pike. Lodge. No 117 
* Albert Pike og Ku Klux Klan.
* Albert Pikes bøker.
Browning M1917

**Browning M1917** er en amerikansk mitraljøse fra 1917, designet av John Moses Browning.

Den ble brukt av United States Army i første verdenskrig, andre verdenskrig, Koreakrigen og i mindre utstrekning i Vietnamkrigen. Den er beltematet og vannavkjølt. Den ble ofte montert på kjøretøy, som for eksempel en Jeep.

## Modeller
Det er to hovedmodeller, **M1917** som ble brukt i første verdenskrig, og **M1917A1** som ble brukt etter. M1917 har en skuddhastighet på 450 skudd/min, mens M1917A1 har 600 skudd/min. Begge versjoner var kamret for ammunisjon i kaliber .30-06 Springfield. Norge laget en versjon på lisens under navnet Colt mitraljøse m/29.
Garmin

**Garmin** er en av de ledende produsentene av GPS-utstyr, særlig innen forbrukersegmentet. Firmaet ble startet av **Gar**y Burrell og dr. **Min** Kao, derav navnet, i 1989 i USA og er verdensomspennende.

Hovedkvarteret ligger i Olathe (1200 E. 151st Street), Kansas, USA, mens det europeiske hovedkontoret ligger i Southampton, England. Mesteparten av produksjonen foregår i Taiwan.

Produktene omfatter så godt som alle typer elektroniske hjelpemidler for navigering til lands, vanns og i luften. I tillegg har Garmin utviklet seg til en betydelig aktør innen sportsklokker og bærbar teknologi, med modeller som dekker alt fra enkel aktivitetsmåling til avansert trenings- og navigasjonsutstyr.

Garmin produserer flere serier av sportsklokker tilpasset ulike bruksområder. **Fenix-serien** er blant de mest kjente og er utviklet for multisport og friluftsliv, med funksjoner for treningsanalyse, GPS-navigasjon og lang batterilevetid. Nyere modeller inkluderer sensorer for puls, hudtemperatur og EKG, samt støtte for trådløs musikk og betaling. Batterilevetiden varierer avhengig av modell og bruk, og enkelte modeller har også solcellelading for forlenget driftstid.

I tillegg til Fenix-serien tilbyr Garmin blant annet **Forerunner-serien**, som er rettet mot løpere, **Epix-serien** med høyoppløselig AMOLED-skjerm, og **Instinct-serien**, som er utviklet for bruk i krevende miljøer med ekstra robust konstruksjon.

## Referanser


## Eksterne lenker
*
Pelle Politibil går i vannet

***Pelle Politibil går i vannet*** er en norsk animert barnefilm om Pelle Politibil fra 2010, regissert av Rasmus A. Sivertsen. 

## Handling
Under en voldsom høst-storm ryker en strømkabel som forsyner hele Bodø med elektrisitet. Pelle Politibil må igjen ta ansvar, og forsøker å slepe en ny kabel over fjellet mot vær og vind så byen deres kan få tilbake lys og varme. Men når jobben er gjort rygger Pelle rett inn i den avrevne kabelen, og får elektrosjokk. Alle tror at Pelle er dø. Men nok en gang skjer det et mirakel. Pelle våkner igjen, og deretter er han en elektrisk bil.

Full av ny ren energi tar Pelle nå opp kampen mot brødrene Grevling - to sleipe fyrer som har kommet til den lille nordnorske byen for å stjele innbyggernes drikkevann. Brødrene Grevling planlegger å tappe alt vannet deres på flasker, og selger det dyrt til byens befolking under drepende sommervarme. I kompaniskap med sin lille venninne, Oda Oter, avslører Pelle Politibil det hemmelige vanntapperiet deres inne i fjellet. Men det blir en lang og dramatisk konflikt, før Pelle endelig kan ta det endelige oppgjøret mot miljø-forbryterne.

## Stemmer
* Robert Stoltenberg som Pelle Politibil
* Pernille Sørensen som Oda Oter og Kronprinsessen
* Gard B. Eidsvold som Onkel Richard
* Bjørn Sundquist som Politimesteren
* Fredrik Steen som Brødrene Grevling og Otto Oter
* Eldar Vågan som Bilmekanikeren
* Arne Scheie som Sportskommentatoren
* Jon Todal Sæbø som Barn

## Referanser


## Eksterne lenker
* 
*